10)

Artikli 57 järele lisatakse VIa peatükk: „VIa PEATÜKK ERALADUSTAMINE 2007/2008. TURUSTUSAASTAL Artikkel 57a Pakkumismenetlus Selleks et määrata kindlaks valge suhkru eraladustuslepingute täitmiseks antav toetus, võib komisjon avada määruse (EÜ) nr 318/2006 artikli 39 lõikes 2 sätestatud korras komisjoni määrusega (edaspidi „pakkumismenetluse avamise määrus”) ajaliselt piiratud pakkumismenetluse. Artikkel 57b Pakkumismenetluse avamine 1. Pakkumismenetluse avamise määruse võib vastu võtta kuni 31. juulini 2008. 2. Pakkumismenetluse võib avada ladustatud või ladustatava suhkru osas, kui on täidetud järgmised tingimused: a) ühenduse keskmine valge suhkru hind, mis on registreeritud hinnaaruandluse süsteemis, on madalam kui 85 % võrdlushinnast ning b) tõenäoliselt jäävad valge suhkru keskmised registreeritud hinnad turuolukorrast tingituna samale tasemele või langevad sellest allapoole, võttes arvesse turukorralduse mehhanismi ja eriti kõrvaldamise eeldatavat mõju. 3. Pakkumismenetluse avamise võib piirata liikmesriigis tunnustatud suhkrutootjate ladustatud või ladustatava suhkruga, kui on täidetud järgmised tingimused: a) ühenduse keskmine hinnaaruandluse süsteemis registreeritud valge suhkru hind on võrdlushinnast madalam ning b) ühenduse keskmine hinnaaruandluse süsteemis registreeritud valge suhkru hind on asjaomases liikmesriigis madalam kui 80 % võrdlushinnast. 4. Pakkumismenetluse avamise määrus sisaldab järgmist teavet: a) pakkumismenetlusega hõlmatud ajavahemik (edaspidi „pakkumisperiood”) ja alaperioodid, mil saab pakkumised esitada; b) avamise ja sulgemise tähtajad, mille vahel võib pakkumisi esitada; c) kui kohaldatakse lõiget 3, siis liikmesriigid, kus suhkur on ladustatud või ladustatakse; d) vajaduse korral pakkumismenetlusega hõlmatud üldkogus, lõike 3 kohaldamise korral liikmesriigiti; e) ladustusaeg vastavalt artiklile 57j; f) minimaalne kogus, mille peale pakkumine teha; g) tagatise suurus ühiku kohta; h) liikmesriikide pädevad asutused, kellele pakkumised saata. 5. Ajaliselt piiratud pakkumismenetluse võib lõpetada enne pakkumismenetluse tähtaega määruse (EÜ) nr 318/2006 artikli 39 lõikes 2 sätestatud korras. Artikkel 57c Suhkrule esitatavad nõuded Suhkur, mille suhtes esitatakse pakkumine, peab olema a) valge kristallsuhkur lahtiselt ja/või suurtes kottides (800 kg ja rohkem) ja/või 50 kg kottides; b) toodetud kvoodi alusel samal turustusaastal, mil pakkumine esitatakse, v.a kõrvaldatud, riiklikku sekkumisametisse edasi toimetatud või selles ladustatud valge suhkur; c) veatu ja standardse turustuskvaliteediga, vabalt voolav, niiskussisaldusega mitte rohkem kui 0,06 %. Artikkel 57d Pakkumiste esitamine 1. Pakkumisi võivad esitada ühenduses käibemaksukohustuslasena registreeritud ja artikli 7 lõike 1 punktis a osutatud tunnustatud suhkrutootjad. 2. Kõik pakkumised esitatakse selle liikmesriigi pädevale asutusele, kus suhkrut ladustatakse. Kui pakkumismenetlus avatakse artikli 57b lõike 3 kohaselt ainult ühes või mitmes liikmesriigis, esitatakse pakkumised ainult kõnealustes liikmesriikides. 3. Pakkumised võib esitada elektrooniliselt, kasutades selleks asjaomase liikmesriigi poolt ettevõtjatele kättesaadavaks tehtud meetodeid. Liikmesriikide pädevad asutused võivad nõuda, et elektrooniliselt saadetud pakkumised kannaksid täiustatud elektroonilist allkirja Euroopa Parlamendi ja nõukogu direktiivi 1999/93/EÜ (11) artikli 2 punktis 2 määratletud tähenduses. Kõikidel muudel juhtudel nõuavad pädevad asutused elektroonilist allkirja, mis pakub samaväärseid tagatisi allkirja toimivuse osas, ning kohaldavad samu nõudeid ja tingimusi, nagu on määratletud elektroonilisi ja digitaalseid dokumente käsitlevates komisjoni sätetes, mis on ette nähtud komisjoni otsusega 2004/563/EÜ, Euratom (12) ja selle rakenduseeskirjadega. 4. Pakkumine kehtib, kui on täidetud järgmised tingimused: a) pakkumine sisaldab viidet pakkumismenetluse avamise määrusele ja pakkumiste esitamise alaperioodi lõppkuupäeva; b) pakkumises on märgitud pakkuja andmed: nimi, aadress ja käibemaksukohustuslase registreerimisnumber; c) pakkumises on märgitud pakkumisega hõlmatud kogus; d) pakkumises on märgitud toetuse suurus päevas ja tonni kohta eurodes ja sentides; e) pakkuja on enne pakkumiste esitamise alaperioodi lõppu esitanud tagatise kooskõlas määruse (EMÜ) nr 2220/85 III jaotise sätetega ning on sama tähtaja jooksul esitanud selle kohta tõendi; f) pakkumine ei sisalda muid pakkujapoolseid tingimusi kui neid, mis on esitatud käesolevas määruses ja pakkumismenetluse avamise määruses; g) pakkumine on selle liikmesriigi ametlikus keeles või ühes ametlikest keeltest, kus pakkumine esitatakse. 5. Pärast pakkumise esitamist ei saa pakkumist tagasi võtta ega muuta. 6. Eeldatakse, et pakkumise esitanud tunnustatud suhkrutootja on teadlik pakkumismenetluses kohaldatavatest sätetest ja on nendega nõustunud. Artikkel 57e Pakkumiste läbivaatamine 1. Liikmesriikide pädevad asutused vaatavad pakkumised läbi artikli 57d lõikes 4 loetletud tingimustest lähtuvalt. Nad otsustavad, kas pakkumised vastavad nõuetele. 2. Isikud, keda on volitatud pakkumisi vastu võtma ja läbi vaatama, ei tohi avaldada pakkumistega seotud üksikasju selleks volitamata isikutele. 3. Juhul, kui pakkumine ei vasta nõuetele, teavitavad liikmesriikide pädevad asutused sellest pakkujat. Artikkel 57f Pakkumistest komisjonile teatamine 1. Liikmesriikide pädevad asutused teatavad kõikidest nõuetele vastavatest pakkumistest komisjonile. 2. Teatised ei sisalda artikli 57d lõike 4 punktis b osutatud andmeid. 3. Teatised edastatakse elektrooniliselt, kasutades selleks komisjoni poolt liikmesriikidele teatavaks tehtud meetodit, tähtaja jooksul, mis on määratud kindlaks komisjoni määruses, millega pakkumismenetlus avatakse. Teatiste vorm ja sisu määratletakse komisjoni poolt liikmesriikidele kättesaadavaks tehtud näidiste alusel. 4. Liikmesriigid edastavad tühiteatised komisjonile lõikes 3 osutatud tähtaja jooksul. Artikkel 57g Pakkumistel põhinev otsus 1. Pakkumiste põhjal, millest on teavitatud artikli 57f lõike 3 kohaselt, otsustab komisjon määruse (EÜ) nr 318/2006 artikli 39 lõikes 2 sätestatud korras: a) mitte määrata kindlaks toetuse maksimummäära või b) määrata kindlaks toetuse maksimummäär. 2. Toetuse maksimummäära käsitlevate taotluste puhul, juhul kui kohaldatakse artikli 57b lõike 4 punkti d, määrab komisjon kindlaks pakkumistega hõlmatud koguste suhtes kohaldatava koefitsiendi. Erandina artikli 57d lõikest 5 võib pakkuja, kelle pakkumise suhtes kohaldatakse kõnealust koefitsienti, võtta oma pakkumise tagasi. 3. Eraladustamise toetust käsitlev otsus avaldatakse Euroopa Liidu Teatajas. Artikkel 57h Pakkumisi käsitlevad üksikotsused 1. Kui toetuse maksimummäär on vastavalt artikli 57g lõike 1 punktile b kindlaks määratud, võtavad liikmesriikide pädevad asutused vastu artikli 57f kohaselt teatatud pakkumised, milles märgitud toetus on võrdne maksimummääraga või sellest madalam, ilma et see piiraks artikli 57g lõike 2 kohaldamist. Kõik muud pakkumised lükatakse tagasi. 2. Kui maksimummäära ei ole kindlaks määratud, lükatakse tagasi kõik pakkumised. 3. Liikmesriikide pädevad asutused võtavad lõigetes 1 ja 2 osutatud otsused vastu pärast seda, kui on avaldatud toetusi käsitlev komisjoni otsus, millele on osutatud artikli 57g lõikes 1, ning teatavad pakkujatele nende pakkumismenetluses osalemise tulemusest kolme tööpäeva jooksul pärast otsuse avaldamist. 4. Eduka pakkuja õigused ja kohustused ei ole üleantavad. Artikkel 57i Ladustamiskohaga seonduv teave Edukas pakkuja edastab viie tööpäeva jooksul pärast liikmesriigilt teatise saamist liikmesriigi pädevale asutusele a) ladustamiskoha või -kohtade aadressi ja iga ladustamiskoha osas vastavate kogustega silode või koguste partiide täpse asukoha; b) ühe järgmistest: i) kinnituse, et pakkumisega hõlmatud kogused on juba ladustamiskohas vastavalt artikli 57k punktis c osutatud tingimustele, või ii) iga seni ladustamata partii lattu saabumise päeva ja ajagraafiku, mis on vajalik lepingulise koguse ladustamiseks vastavalt artikli 57k punktis c osutatud tingimustele. Edukas pakkuja teatab iga ladustamiskohta saabuva partii koguse ja täpse asukoha. Artikkel 57j Täpsustused lepingute ja ladustusaja kohta 1. Pärast seda, kui on edastatud kogu artiklis 57i osutatud teave, teatab liikmesriigi pädev asutus edukale pakkujale, et kogu vajalik teave on esitatud ja et sellest hetkest loetakse leping sõlmituks. 2. Leping sisaldab käesoleva peatüki, pakkumismenetluse avamise määruse ja pakkumise sätteid ning artiklis 57i nimetatud teavet. 3. Lepingu sõlmimise kuupäev on päev, mil liikmesriigi pädev asutus teavitab lõike 1 kohaselt lepinguosalist. 4. Juba ladustatud suhkru osas algab lepinguline ladustusaeg lepingu sõlmimisele järgneval päeval. Veel ladustamata suhkru puhul algab lepinguline ladustusaeg kogu lepingulise koguse ladustamisele järgneval päeval. 5. Lepingulise ladustusaja viimane päev on 31. oktoober 2008, kui artiklist 57m ei tulene teisiti. Artikkel 57k Lepinguosaliste kohustused Lepinguosalistel on vähemalt järgmised lepingulised kohustused: a) ladustada lepinguline tootekogus ja hoida seda laos lepingulise ladustusaja jooksul omal vastutusel ja kulul sellistel tingimustel, mis tagavad artiklis 57c osutatud nõuetest kinnipidamise, ilma ladustatud tooteid asendamata ja teise ladustamiskohta üle viimata; erandjuhtudel ja nõuetekohaselt põhjendatud taotluse korral võib pädev asutus lubada ladustatud toodete ümberpaigutamist; b) säilitada ladustamiskohta ladustamisel koostatud kaalumise dokumendid; c) ladustada tooted selliselt, et need oleksid kergesti identifitseeritavad ja eristatavad. Iga eraldi ladustatud kaubaartikkel peab olema märgistatud nii, et oleks näidatud lepingunumber, toote kirjeldus ja mass; d) võimaldada pädeval asutusel igal ajal kontrollida kõikide lepingus sätestatud kohustuste täitmist. Artikkel 57l Tagatised 1. Artikli 57d lõike 4 punkti e kohaselt esitatud tagatisega tagatakse määruse (EMÜ) nr 2220/85 artikli 20 lõike 2 tähenduses eelkõige järgmine: a) mitte võtta pakkumist tagasi; b) edastada lepingu sõlmimiseks artiklis 57i osutatud teave; c) hoida lepinguline kogus laos ladustusaja jooksul artiklis 57k sätestatud tingimustel. 2. Kui pakkumised ei vasta nõuetele, ei osutu edukaks või võetakse artikli 57g lõike 2 kohaselt tagasi, vabastatakse tagatised viivitamata. 3. Tagatised vabastatakse nende koguste osas, millega seoses on täidetud kohustused vastavalt artikli 57o lõikele 2. Artikkel 57m Lepingute tähtaja lühendamine Komisjon võib suhkruturu arengu põhjal lubada määruse (EÜ) nr 318/2006 artikli 39 lõikes 2 sätestatud korras lepinguosalisel müüa lepingulist suhkrukogust enne lepingulise ladustusaja lõppu. Artikkel 57n Ettemakse Pärast ladustamise 60. päeva võib lepinguosalise taotlusel teha toetuse ühekordse ettemakse, tingimusel et lepinguosaline esitab tagatise, mis võrdub ettemaksega pluss 10 % ettemaksest. Sel juhul vabastatakse artiklis 57l osutatud tagatis. Ettemakse ei ole suurem kui kolmekuulisele ladustusajale vastava toetuse summa. Esimeses lõigus osutatud tagatis vabastatakse kohe pärast lõppmakse tasumist. Artikkel 57o Toetuse maksmine 1. Toetust makstakse või – juhul, kui vastavalt artiklile 57n on tehtud ettemakse – lõppmakse tehakse maksetaotluse alusel ja üksnes siis, kui lepingulised kohustused on täidetud. Toetust makstakse või lõppmakse tehakse pärast lõplikku kontrolli toetuse maksmise taotluse esitamise päevale järgneva 120 päeva jooksul. 2. Lepingulist kogust käsitlevad nõuded loetakse täidetuks üksnes siis, kui kogus on kontrollitud artikli 57p lõikes 5 sätestatud korras. Liikmesriigid võivad siiski lepingulist kogust käsitlevad nõuded lugeda täidetuks, tuginedes lubatud kõikumisele, mis ei ületa 1 % lepingulisest kogusest. Kui lepingulisel ladustusajal tegelikult ladustatav kogus on lepingulisest kogusest väiksem, võttes arvesse võimalikku lubatud kõikumist, kuid ei ole väiksem kui 80 % lepingulisest kogusest, vähendatakse tegelikult ladustatava koguse kohta antavat toetust poole võrra. Kui lepingulisel ladustusajal tegelikult ladustatav kogus on väiksem kui 80 % lepingulisest kogusest, toetust ei maksta. Artikkel 57p Kontroll 1. Liikmesriigi pädev asutus peab 30 päeva jooksul lepingu sõlmimise kuupäevast tegema esialgse kontrolli ja eelkõige a) kindlaks tegema silod või laopartiid; b) kontrollima kaalumisdokumentide, laovarude ja finantsaruannete põhjal ning võimaluse korral ka proovikaalumisega tehtava füüsilise kontrolli abil ladustatud toodete massi. Asjaomane proov peab olema esinduslik ja vastama vähemalt 5 %-le üldkogusest; c) võtma lepingulisest kogusest esindusliku proovi, mida analüüsitakse võimalikult kiiresti, et tagada suhkru vastavus artiklis 57c sätestatud nõuetele. 2. Kui analüüs kinnitab, et suhkur ei vasta artiklis 57c osutatud nõuetele, lükatakse kogu lepinguga hõlmatud kogus tagasi ja artikli 57d lõike 4 punktis e osutatud tagatist ei vabastata. 3. Nõuetekohaselt põhjendatud kaalutlustel võib liikmesriik pikendada lõikes 1 sätestatud tähtaega viieteistkümne päeva võrra. 4. Kontrollimise eest vastutav asutus a) pitseerib esialgse kontrolli ajal kõik lepinguga seotud laopartiid ja väiksemad kogused; b) või kontrollib ette teatamata lepingulise koguse olemasolu ladustamiskohas. Kontroll põhineb laovarudel ja finantsaruannetel ning võimaluse korral tehakse füüsilist kontrolli pistelise kaalumise näol. Asjaomane valim peab olema esinduslik ja vastama vähemalt 5 %-le üldkogusest. 5. Ladustusaja viimase kuu jooksul teeb kontrollimise eest vastutav asutus ette teatamata lõike 4 punkti b kohaselt lõpliku kontrolli, et tagada lepingulise koguse olemasolu ladustamiskohas. 6. Tõsiste kõrvalekallete korral, mis mõjutavad vähemalt 5 % ühe lepinguga hõlmatud kontrollitavate toodete kogustest, laiendatakse kontrolle suuremale proovile, mille määrab kontrollimise eest vastutav asutus. Artikkel 57q Kontrolliaruanded Artikli 57p kohaselt tehtud kontrollide kohta koostatakse aruanne, mis sisaldab järgmist: a) kontrolli alguse kuupäev ja kellaaeg; b) kontrolli kestus; c) tehtud toimingud, loetledes eelkõige kontrollitud dokumentide ja toodete üksikasju ning viidates neile; d) tulemused ja järeldused. Aruandele kirjutavad alla vastutav inspektor ja kaasallkirjastajana lepinguosaline või vajaduse korral lao eest vastutav isik, aruanne lisatakse maksedokumentide toimikusse. Artikkel 57r Sanktsioonid 1. Kui leitakse, et pakkuja poolt käesolevast peatükist tulenevate õiguste saamiseks esitatud dokument sisaldab ebaõiget teavet ning kui asjaomane ebaõige teave on kõnealuse õiguse saamiseks määrav, välistavad liikmesriigi pädevad asutused pakkuja osalemise suhkru eraladustamise toetuse andmiseks korraldatavas pakkumismenetluses ühe aasta jooksul alates rikkumist kinnitava lõpliku haldusotsuse vastuvõtmisest. 2. Lõiget 1 ei kohaldata juhul, kui taotleja tõendab pädevaid asutusi rahuldaval viisil, et lõikes 1 osutatud olukord ei tekkinud tema raske hooletuse tõttu või et tegemist oli vääramatu jõu või ilmse veaga. 3. Liikmesriigid teatavad komisjonile lõike 1 kohaldamise juhtudest. Komisjon hoiab kõnealuse teabe teistele liikmesriikidele kättesaadavana. Artikkel 57s Komisjoni teavitamine Liikmesriigid teatavad komisjonile suhkrukogused, mille osas on pakkumised artikli 57h lõike 1 kohaselt vastu võetud, ning a) mille suhtes ei ole järgnevalt lepingut sõlmitud; b) mille suhtes on järgnevalt lepingud sõlmitud, kuid mis tuli tühistada, kuna lepingulisi kohustusi ei täidetud; c) mille puhul vabastatakse pakkuja lepingulistest kohustustest pärast artikli 57m kohast komisjoni otsust. Esimeses lõigus osutatud teatistes märgitakse asjaomase pakkumismenetluse alaperiood ja need saadetakse esimesel võimalusel, kuid hiljemalt asjaomasele kuule järgneva kuu kümnendal päeval. Teatiste vorm ja sisu määratletakse komisjoni poolt liikmesriikidele kättesaadavaks tehtud näidiste alusel.